Tisztelt Blaskó Balázs Igazgató Úr!

Elsősorban szeretnék gratulálni a Gárdonyi Géza Színház sikereihez, a kimagasló és színvonalas előadásokhoz, nem mellesleg az évadban elért eredményekhez.

Hogy miért keresem meg Önt halálom után nem egészen 161 évvel? Munkásságát kísérve megkérdőjelezhetetlen profizmusa, s így mind Önt, mind a színtársulatukat méltónak látom, hogy színpadra vigyék az 1830-ban kiadott Csongor és Tünde című alkotásomat.

Akár napjainkban, akár 200 évvel ezelőtt, a magunk fajta halandó embereknek számtalan problémával kell szembenéznie, legyen szó a szerelemről, boldogságról, vagy más komplikáltabb mizériákról. S akár szórakozni, művelődni vagy megnyugvást keresve térnek be Önökhöz, úgy gondolom, a Csongor és Tünde színpadra vitelével egyaránt elégedettséget válthat ki a nézőkből függetlenül a színházlátogatás okától.

Örökös - olykor már közhelynek tűnő - problémák merülnek fel a felvonások során. Hha megoldással nem is szolgálhatunk a színházjegy mellé, a mindennapokból kiragadva misztikus elemekkel, természetfeletti módon vezethetjük rá a nézőt a helyes útra.

Viszont szükség lesz némi módosításra. Eleget szagoltam már alulról az ibolyát, hogy felettem a világ megváltozzon. Amikor az első előadásomról jöttek ki a nézők, elvarázsolva tértek ki a színházból, annak ellenére, hogy a színészek jelmezén kívül nem volt nagy csinnadratta a színpadon.

A mai fejlett technológia mellett létfontosságú, hogy korhű díszletet s más operatőri berendezést helyezzünk el a színpadon. A modern táncokkal, jelmezekkel és filmes animációkkal nehéz felvenni a harcot egy színtársulatnak, de ha megfelelően járunk el, biztosan leköti majd a figyelmüket.

Nagyon fontos a mértéktartás. 21.század ide vagy oda, mégsem szeretném, ha Csongor egy társkereső oldalon figyelt volna fel Tünde új profilképére, s egy Web camera szemszögéből figyelhetnénk meg a mű cselekményét.

A színpadnak, csak úgy mint a műnek, varázslatosnak kell lennie. Kiváltképp szimpatizálok azokkal a hatalmas reflektorfényekkel. Első gondolatom az volt, hogy a színpadon tükröket helyezzünk el, egymással olyan szögben, hogy visszatükrözve fényoszlopokat alkossanak a színpadon. A színek váltakozásának játéka pedig minden jelenetben elmélyíthetné az adott cselekmény hangulatát.

Emellett az ördögök megjelenését nyomatékosítanám még. A fent említett tükör oszlopok mellett valódi lángcsóvákkal és a színpadot elterítő füsttel venném őket körül.

S hogy hogyan válogassa meg a színészeket? Önnél jobban senki sem tudhatja, hogy miként kell kiosztani a szerepeket a Színházban. Csupán annyit kérek, hogy válogass az elvarázsoltabb, valóban saját kis mesevilágában élő művészekből, hiszen ők nem eljátszanák a szerepet, hanem azonosulnának vele.

S végül nem kívánok mást, minthogy éjféltől éjfélig szórakozzanak, éjféltől éjfélig művelődjenek, s hogy éjféltől éjfélig megérje kikötözve lenni az almafához, s egy olyan élményben részesüljenek, amit a technika világa sem nyújt nekik.

Gyöngyös, 2016. március 18.

Üdvözlettel : Vörösmarty Mihály